CELEX: 32018D0485
Language: hu
Date: 2018-03-19 00:00:00
Title: A Tanács (EU) 2018/485 végrehajtási határozata (2018. március 19.) Dániának a közös hozzáadottértékadó-rendszerről szóló 2006/112/EK irányelv 75. cikkétől eltérő különös intézkedés alkalmazására történő felhatalmazásáról

23.3.2018   
            
            
               HU
            
            
               Az Európai Unió Hivatalos Lapja
            
            
               L 81/13
            
         A TANÁCS (EU) 2018/485 VÉGREHAJTÁSI HATÁROZATA
   (2018. március 19.)
   Dániának a közös hozzáadottértékadó-rendszerről szóló 2006/112/EK irányelv 75. cikkétől eltérő különös intézkedés alkalmazására történő felhatalmazásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 291. cikke (2) bekezdésére,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottságnál 2017. november 21-én iktatott levelében Dánia felhatalmazást kért arra, hogy a 2006/112/EK irányelv 395. cikke (2) bekezdésének megfelelően az említett irányelv 75. cikkétől eltérő, az előzetesen felszámított hozzáadottérték-adó (héa) levonására vonatkozó jogot szabályozó különös intézkedést alkalmazhasson.
            
         
               (2)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2017. december 7-én és 2017. december 8-án kelt leveleiben továbbította a többi tagállamnak a Dánia által benyújtott kérelmet, és 2017. december 11-én kelt levelében értesítette Dániát arról, hogy birtokában van a kérelem elbírálásához szükséges valamennyi információnak.
            
         
               (3)
            
            
               Az eltérő intézkedés nélkül a dániai jogszabályok szerint abban az esetben, ha egy 3 tonna megengedett legnagyobb össztömegű könnyű tehergépjárművet a dán hatóságok kizárólag üzleti célú használatra vesznek nyilvántartásba, az adóalany jogosult a gépjármű beszerzési és üzemeltetési költségeit terhelő, előzetesen felszámított héa teljes levonására. Amennyiben az ilyen gépjárművet a nyilvántartásba vételt követően magáncélokra használják, az adóalany elveszíti a gépjármű beszerzési költségeit terhelő héa levonásához való jogát.
            
         
               (4)
            
            
               Az említett rendszer következményeinek enyhítése érdekében Dánia felhatalmazást kért arra vonatkozóan, hogy a 2006/112/EK irányelv 75. cikkétől eltérő különös intézkedést alkalmazhasson. Az eltérésre a 2012/447/EU tanácsi végrehajtási határozat (2), majd az (EU) 2015/992 tanácsi végrehajtási határozat (3) adott felhatalmazást. Ez utóbbi határozat 2017. december 31-én hatályát vesztette.
            
         
               (5)
            
            
               Az intézkedés lehetővé tenné, hogy a gépjárművet kizárólag üzleti célokra nyilvántartásba vetető adóalanyok magáncélokra használhassák a gépjárművet, és ne veszítsék el az annak beszerzési költségeit terhelő héa levonására vonatkozó jogukat, hanem a vélelmezett szolgáltatásnyújtás adóalapját a 2006/112/EK irányelv 75. cikke alapján napi átalány alapulvételével állapíthassák meg.
            
         
               (6)
            
            
               Ezt az egyszerűsített számítási módszert mindazonáltal naptári évenkénti 20 napos magáncélokra történő használatra kell korlátozni, míg a fizetendő héa átalányösszegét napi 40 DKK-ban kell rögzíteni a magáncélokra történő használat minden egyes napjára. Ezt az összeget a dán kormány határozta meg hazai statisztikák elemzése alapján.
            
         
               (7)
            
            
               Ez a 3 tonna megengedett legnagyobb össztömegű könnyű tehergépjárművekre alkalmazandó intézkedés célja a kizárólag üzleti célú használatra nyilvántartásba vett gépjárművüket esetenként magáncélokra használó adóalanyok héa-kötelezettségeinek egyszerűsítése, így egyszerűsítve a héa beszedését. Mindamellett az adóalany továbbra is dönthetne úgy, hogy a könnyű tehergépjárművet üzleti és magáncélokra egyaránt használt gépjárműként veteti nyilvántartásba. Ebben az esetben az adóalany elveszítené a gépjármű beszerzési költségeit terhelő héa levonására vonatkozó jogát, ugyanakkor nem lenne köteles megfizetni a gépjármű magáncélokra történő használatát terhelő napidíjat.
            
         
               (8)
            
            
               Egy olyan intézkedésre való felhatalmazás, amelynek értelmében a kizárólag üzleti célú használatra nyilvántartásba vett gépjárművet esetenként magáncélokra használó adóalanyt nem fosztják meg a szóban forgó gépjárműre előzetesen felszámított héa teljes levonására vonatkozó jogától, összeegyeztethető a 2006/112/EK irányelvben meghatározott, az adólevonásra vonatkozó általános szabályokkal.
            
         
               (9)
            
            
               Az eltérésnek korlátozott időtartamra kell szólnia, és ezért annak időbeli hatálya 2020. december 31-én lejár.
            
         
               (10)
            
            
               Annak biztosítása érdekében, hogy az intézkedés által elérni kívánt célkitűzések megvalósulnak, ideértve a korábban engedélyezett eltérés megszakítás nélküli alkalmazásának biztosítását, valamint az adómegállapítási időszak tekintetében a jogbiztonság garantálását is, helyénvaló, hogy e határozat 2018. január 1-től alkalmazandó legyen. Mivel Dánia 2017. november 21-én a felhatalmazás meghosszabbítását kérte és 2018. január 1-től tovább alkalmazta a nemzeti jogában a korábban engedélyezett eltérés alapján kialakított jogi szabályozást, az érdekeltek jogos elvárásai tiszteletben vannak tartva.
            
         
               (11)
            
            
               Amennyiben Dánia az eltérő intézkedés időbeli hatályának 2020. december 31-én túli meghosszabbítását kérelmezi, 2020. március 31-ig jelentést és a meghosszabbítás iránti kérelmet kell benyújtania a Bizottsághoz.
            
         
               (12)
            
            
               Megállapítható, hogy az eltérés a végső fogyasztói szinten beszedett héabevétel teljes összegét csupán elhanyagolható mértékben befolyásolná, és nem lesz kedvezőtlen hatással az Unió héából származó saját forrásaira,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 75. cikkétől eltérve, ha az adóalany a kizárólag üzleti célú használatra nyilvántartásba vett könnyű tehergépjárművet magáncélokra, alkalmazottai céljaira vagy általánosságban véve az üzleti céloktól eltérő célokra használja, Dánia jogosult az ilyen használat minden napjára átalány szerint megállapítani az adóalapot.
   Az első bekezdésben említett napi átalánydíj összege 40 DKK.
   2. cikk
   Az 1. cikkben említett intézkedés kizárólag a 3 tonna megengedett legnagyobb össztömegű könnyű tehergépjárművekre alkalmazandó.
   Ez az intézkedés nem alkalmazandó, ha a magáncélokra történő használat naptári évenként meghaladja a 20 napot.
   3. cikk
   Ez a határozat a róla szóló értesítés napján lép hatályba.
   Ezt a határozatot 2018. január 1-jétől2020. december 31-ig kell alkalmazni.
   Az e határozatban meghatározott intézkedés időbeli hatályának meghosszabbítása iránti bármely kérelmet 2020. március 31-ig kell benyújtani a Bizottság számára, és az említett kérelemmel együtt az intézkedés felülvizsgálatát tartalmazó jelentést is be kell nyújtani.
   4. cikk
   Ennek a határozatnak a Dán Királyság a címzettje.
   
      Kelt Brüsszelben, 2018. március 19-én.
      
         
            a Tanács részéről
         
         
            az elnök
         
         R. PORODZANOV
      
   
   
      (1)  HL L 347., 2006.12.11., 1. o.
   
   
      (2)  A Tanács 2012/447/EU végrehajtási határozata (2012. július 24.) a közös hozzáadottértékadó-rendszerről szóló 2006/112/EK irányelv 75. cikkétől eltérő különleges intézkedés bevezetésének Dánia részére történő engedélyezéséről (HL L 202., 2012.7.28., 24. o.).
   
      (3)  A Tanács (EU) 2015/992 végrehajtási határozata (2015. június 19.) a közös hozzáadottértékadó-rendszerről szóló 2006/112/EK irányelv 75. cikkétől eltérő különös intézkedés bevezetésének Dánia részére történő engedélyezéséről (HL L 159., 2015.6.25., 66. o.).